**Povzetek revizijskega poročila *Pravilnost financiranja volilne kampanje kandidata Marjana Šarca za volitve predsednika republike v letu 2017***

Računsko sodišče je izvedlo revizijo *pravilnosti financiranja volilne kampanje kandidata Marjana Šarca za volitve predsednika republike v letu 2017*, ki jo je organizirala politična stranka Lista Marjana Šarca.

*Cilja revizije* sta bila izrek mnenja o pravilnosti poročanja ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji politični stranki Lista Marjana Šarca izreklo *mnenje s pridržkom*, ker

* je med zbranimi sredstvi izkazala sredstva za poravnavo stroškov, ki jih je plačala z rednega računa stranke,
* je med porabljenimi sredstvi izkazala stroške, ki niso stroški volilne kampanje, hkrati pa je te stroške izkazala v poročilu o financiranju volilne kampanje ter
* med prispevki, ki so zbrani v nasprotju z Zakonom o volilni in referendumski kampanji, ni izkazala drugih oblik prispevkov, ki se nanašajo na izredne popuste pravnih oseb, pri čemer teh prispevkov tudi ni izkazala v poročilu o financiranju volilne kampanje.

Računsko sodišče je o pravilnosti poslovanja politične stranke Lista Marjana Šarca izreklo *mnenje s pridržkom*, ker

* na posebnem transakcijskem računu za volilno kampanjo ni zbrala vseh sredstev za plačilo stroškov volilne kampanje,
* je s posebnega transakcijskega računa za volilno kampanjo poravnala stroške, ki niso bili stroški volilne kampanje, hkrati pa s tega računa ni poravnala vseh stroškov volilne kampanje, ker jih je plačala z rednega računa stranke,
* prispevkov pravnih oseb, ki jih je pridobila v nasprotju z Zakonom o volilni in referendumski kampanji, ni v 30 dneh od prejema nakazala v humanitarne namene, kot so določeni v zakonu, ki ureja humanitarne organizacije, ter v Seznamu izdatkov, ki je priloga poročila o financiranju volilne kampanje, v nekaterih primerih ni poročala pravilno.

Računsko sodišče je zahtevalo *predložitev odzivnega poročila*, ker politična stranka Lista Marjana Šarca med revizijskim postopkom ni izvedla ustreznega popravljalnega ukrepa, saj skupnega zneska prispevkov pravnih oseb, ki so bili dani v nasprotju z Zakonom o volilni in referendumski kampanji, ni nakazala v humanitarne namene.

Ljubljana, 29. avgusta 2018